stanford-oval/wikipedia huggingface dataset:
דיאולואו וכפרים בקאיפינג
אתר המורשת העולמית

אתר המורשת העולמית "דיאלואו וכפרים בקאיפינג" כולל ארבעה אתרים בשטח כולל של 3.4 קמ"ר המוקפים באזור חיץ בשטח של 26.8 קמ"ר. האתרים הם:
אתר המורשת העולמית > סָאנְמֶנְלִי

גודל השטח הכלול באתר המורשת סָאנְמֶנְלִי (三门里 – "שלוש שנים") הוא 140 דונם, ואזור החיץ המקיף אותו משתרע על כ-7 קמ"ר. כפר סָאנְמֶנְלִי שוכן כ-15 קילומטרים ממרכז העיר קאיפינג. הכפר הוא בן כ-450 שנים, והוא אחד מהכפרים העתיקים בהם מתגוררים משפחות ממשפחת גְווָאן המורחבת. עובדה זו בולטת כשמשווים אותו לשאר הכפרים באתר המורשת העולמית שנוסדו בתחילת המאה ה-20. בניגוד אליהם הרחובות בסָאנְמֶנְלִי צרים ומתפתלים ואינם בנויים שתי וערב. בעבר היו בכפר שני דיאולואו - זְ'ווֵיְיוּ'ן לוֹאוּ ויִינְגְלונְג לוֹאוּ. זְ'ווֵיְיוּ'ן לוֹאוּ עמד בפני התמוטטות ונהרס ב-1962. לעומתו יִינְגְלונְג לוֹאוּ שוקם ומצבו כיום טוב. זהו כיום המבנה העתיק ביותר בכפר.
יִינְגְלונְג לוֹאוּ (迎龍樓) – המגדל נבנה בתקופת שלטונו של הקיסר ג'יאג'ינג משושלת מינג (1566-1522), ועל פי רישומים היסטוריים שירת את תושבי הכפר כמה פעמים במקרי הצפות או שוד. חלקו התחתון של המגדל בנוי מלבנים אדומות וקורות עץ, כולם מקוריים. צורת המגדל ריבועית, ובמבנהו לא ניכרת שום השפעה חיצונית. שטח בסיסו 152 מטרים, עובי קירותיו 93 ס"מ וגובהו 11.4 מטרים, המבנה הגבוה ביותר בכפר. המבנה נבנה להגנה וכולל חרכי ירייה כלפי מטה. חשיבותו בהיותו הדוגמה הבולטת למבנה המקורי של דיאולואו בקאיפינג. ב-1920 נוספה למבנה קומה שלישית מלבנים כחולות. החלונות בקומה זו גדולים מאלו של הקומה הראשונה. על הקיר הקדמי בקומה זו מתחת למזחילה (קטע הגג הבולט מעבר לקיר) חקוקה הכתובת יִינְגְלונְג לוֹאוּ שפירושה "מגדל ברכת הדרקון". במיתולוגיה הסינית הדרקון היא חיה מבשרת מזל.
אתר המורשת העולמית > מָאגְ'ייֵנְלונְג

גודל השטח הכלול באתר המורשת "מָאגְ'ייֵנְלונְג" (马降龙) 1,030הוא דונם, ואזור החיץ המקיף אותו משתרע על כ-4.17 קמ"ר. הכפר מָאגְ'ייֵנְלונְג שוכן כ-25 קילומטרים צפונית-מזרחית לעיר קאיפינג במרכז מישור, על הגדה המזרחית של הנהר טָאנְגְ'יָאנְג. נכון להכרזת הכפר כחלק מאתר המורשת העולמית התגוררו ב-176 בתי הכפר 506 תושבים משתי משפחות מורחבות, גְווָאן וחְוָאנְג. התושבים מתפרנסים מחקלאות ומכספים שמעבירים להם כ-800 קרוביהם בחו"ל (בעיקר בארצות הברית, קנדה ואוסטרליה). הכפר תוכנן על פי עצותיו של מומחה בפנג שווי בין ההר לנהר כשכיוונו הכללי מזרח-מערב ורחובותיו בנויים שתי וערב כך שלכל הבתים תהיה נוף לנהר, הכפר מוקף בעצים, בכניסה לכפר מקדשים קטנים ועצי באניין (מין של פיקוס). בתי הכפר בנויים לפי תבנית דומה, אבל כל בית מקושט מתחת למזחילות ומעל לדלתות הכניסה בעבודות סטוקו ובכתובות קליגרפיות ייחודיות לכל בית. מאחורי בתי הכפר בין השדות יש מקבץ של שבעה דיאולואו ושמונה חווילות בסגנון מערבי. בין הדיאולואו מצוי:
טְייֵנְלוּ לוֹאוּ ("מגדל ההצלחה השמימית") - מגדל קהילתי קלאסי והדוגמה המייצגת בצורה המושלמת ביותר סוג זה של מגדל. המגדל נבנה ב-1925 מכספי תרומות של 29 משפחות מבני משפחת חְוָאנְג המורחבת. המגדל הוא בן שבע קומות בגובה 21 מטרים, בנוי מבטון מזוין. שטח בסיסו 105 מ"ר, ושטח הרצפה בכל קומותיו 488 מ"ר. בחמש הקומות הראשונות יש 29 חדרים קטנים, אחד עבור כל אחת מהמשפחות שתרמה להקמת המגדל. הקומה השישית הייתה פנויה לפעילות קהילתית ועל הגג היה מגדל תצפית. בשנים 1936, 1965, ו-1968 היו באזור שיטפונות כבדים והתושבים תפסו מחסה במגדל.
אתר המורשת העולמית > דְזְה-לִי ומגדל השמירה של משפחת פאנג

גודל השטח הכלול באתר המורשת "דְזְה-לִי ומגדל השמירה של משפחת פאנג" (自力方氏灯楼) הוא 2,520 דונם, ואזור החיץ המקיף אותו משתרע על כ-10 קמ"ר. הכפר דְזְה-לִי שוכן כ-25 קילומטרים מזרחית לעיר קאיפינג במרכז מישור, על הגדה המערבית של הנהר גֶ'נְהָאי, אחד מיובלי הנהר טָאנְגְ'יָאנְג. נכון להכרזת הכפר כחלק מאתר המורשת העולמית התגוררו בכפר 179 תושבים שהתפרנסו מגידול אורז, דגים וברווזים ומכספים שהעבירו להם קרוביהם בחו"ל. מאחורי בתי הכפר בין השדות יש מקבץ של תשעה דיאולואו ושש חווילות בסגנון מערבי. בין הדיאולואו מצויים:
יוּנְחְווָאן לוֹאוּ ("מגדל העננים המתעתעים") – המגדל נבנה ב-1921 עבור פָאנְג וֶנְשְׂייֵן, תושב הכפר שחזר לאחר שצבר הון במלאיה (כיום מלזיה).המגדל הוא בן חמש קומות בגובה 18.88 מטריים, בנוי מבטון מזוין. שלוש הקומות הראשונות שימשו למגורים, הקומה הרביעית הייתה חדר עבודה. מהגג בולטים ארבעה צריחים ועליו יש ביתן. הסגנון מעורב סיני מערבי. כך למשל יש קישוטים בסגנון הבארוק על הקשתות ועל הגג. הבניין משמש כיום כמוזיאון ומוצגים בו הריהוט והחפצים של פָאנְג וֶנְשְׂייֵן ובני משפחתו.
מִינְגְשְׁה לוֹאוּ ("מגדל האבן החקוקה") – המגדל נבנה ב-1925 עבור פָאנְג ז'וּנְוֶן, תושב הכפר שצבר הון בשיקגו שבארצות הברית. המגדל הוא בן שש קומות בגובה 22.61 מטרים, בנוי מבטון מזוין וחזיתו פונה לדרום-מזרח. השטח הבנוי משתרע על כ-560 מ"ר וצמוד אליו מבנה ששימש לאחסון ציוד חקלאי ומטבח למשרתים. הקומה העליונה מכילה את גומחת הסגידה לאבות הקדמונים עשויה מעץ מוזהב שבו מגולפים דמויות חיות מיתולוגיות המביאות ברכה, חיות המייצגות אריכות ימים, צמחים, ודמויות המייצגות את הפעילויות של משכילים הסינים מסורתיים. החלקים התחתונים במגדל בנויים בפשטות, אבל הקומות העליונות מורכבות יחסית ועשירות בקישוטים. בקומה החמישית יש מרפסת שממנה בולטים צריחים. גם בקומה השישית יש מרפסת גדולה ובמרכזה ביתן משושה. גם במבנה זה נעשה שילוב בין אלמנטים מערביים בדמות עמודים בסגנון רומי (הסדר האיוני) או קישוטים בסגנון הבארוק. הבניין משמש כיום כמוזיאון ומוצגים בו הריהוט והחפצים של פָאנְג ז'וּנְוֶן ובני משפחתו.
מגדל השמירה של משפחת פאנג המורחבת (方氏灯楼) – המגדל שוכן כקילומטר וחצי דרומית לדְזְה-לִי על פסגת גבעה. המגדל נבנה ב-1920 במימון של תושבי הכפר ותושבים אחרים ממשפחת פאנג המורחבת שהתגוררו בכפרים הסמוכים. מהמגדל ניתן לצפות למרחקים ומטרתו הייתה להפעיל אזעקה שתישמע בכפרי הסביבה במקרה של התקפה. כל כפר תרם גברים ששמרו בתורנות במגדל. הגבעה שעליה נבנה המגדל גם שימשה כבית קברות לבני משפחת פאנג שהאמינו שהאבות הקדמונים יגנו עליהם. המגדל בן חמש קומות בגובה 18.92 מטרים בנוי מבטון מזוין, וחזיתו פונה לצפון מזרח. המגדל דק יחסית ונעשן על סמוכות. יש מעט חלונות בקומות התחתונות והם מוגנים בתריסי ברזל. על הגג מרפסת ובה ביתן בעל גג כיפתי. הבניין היה מצויד בתותחים, גנרטור, זרקור וצופר. בניית המגדל וההשקעה בו מעידה על גודל הסכנה שארבה לתושבים בתקופה זו.
אתר המורשת העולמית > גִ'ינְגְגְ'יָאנְגְלִי

גודל השטח הכלול באתר המורשת "גִ'ינְגְגְ'יָאנְגְלִי" (锦江里 – "כפר בסמוך לנהר הרקום") הוא 610 דונם, ואזור החיץ המקיף אותו משתרע על כ-5.84 קמ"ר. הכפר גִ'ינְגְגְ'יָאנְגְלִי שוכן כ-35 קילומטרים מהעיר קאיפינג על גבעה קטנה בלב המישור שיצר הנהר טָאנְגְ'יָאנְג, קרוב לגדתו המערבית. הנהר מספק מים לשתייה ולהשקיה, לגידול אווזים וברווזים ומקור לדגים. נכון להכרזת הכפר כחלק מאתר המורשת העולמית התגוררו ב-66 בתי הכפר 147 תושבים המתפרנסים מגידול אורז, מדיג, מגידול בעלי חיים ומכספים שמעבירים להם קרוביהם בחו"ל (בעיקר בארצות הברית וקנדה). יער סבוך של חזרן נשתל בעורף הכפר. בלב יער החזרן ניצבים שלושה דיאולואו בשורה. דיאולואו אלו הושלמו בתוך ארבע שנים בתחילת המאה ה-20, והעדויות ההיסטוריות מראות שלאחר שהושלמה בנייתם לא הותקף הכפר גִ'ינְגְגְ'יָאנְגְלִי על ידי שודדים.
גִ'ינְגְ'יָאנְג לוֹאוּ ("מגדל הנהר הרקום") - מגדל של 5 קומות בגובה 17.36 מטרים בנוי מבטון מזוין. כמו במקומות אחרים בקאיפינג הכפר סבל משיטפונות וממכת שודדים שהיו נוהגים לפשוט על הכפר מתוך סירות ששטו בנהר. הקימו התושבים ב-1918 מגדל קהילתי שכונה על שם הכפר גִ'ינְגְ'יָאנְג לוֹאוּ. בקומות התחתונות של המגדלים יש חדרים קטנים עבור המשפחות שתרמו כסף לבנייתו הגג בולט ונתמך בפסלי נשים (אלמנט מערבי בולט). בגג הבולט נקבעו חלונות קטנים דרכם ניתן לירות מטה כלפי תוקפים.
שֶׁנְגְפֶנְג לוֹאוּ ("מגדל המגיע לגובה")- המגדל נבנה ב-1919 עבור חְוָאנְג פֶנְגְשְׂיוֹ, תושב הכפר שלמד רפואה בארצות הברית ועבד כרופא במושבה הצרפתית בגואנגג'ואו. בשל הקשר עם הצרפתים הוא ביקש מאדריכל צרפתי שיתכנן עבורו את המגדל ששימש ביתו בשנותיו האחרונות. המגדל הוא בן שבע קומות בגובה 22.34 מטרים, בנוי מבטון מזוין על שטח של 116 מ"ר ומכוסה בטיח בגוון "כחול צרפתי". הביתנים הבולטים מהגג הם בסגנון הבארוק מהמאה ה-17. קירות המגדל ומסגרות החלונות מקושטים בסטוקו.
זְ'ווֵיְשְׁה לוֹאוּ (瑞石楼) – המגדל נבנה ב-1923 עבור חְוָאנְג בִּישְׂיוֹ, תושב הכפר שצבר הון בהונג קונג. המגדל הוא בן תשע קומות בגובה 28.37 מטרים (הדיאולואו הגבוה ביותר בקאיפינג), בנוי מבטון מזוין על שטח של 232.36 מ"ר ושטח רצפה של 552.21 מ"ר. כל חומרי הבנייה: צמנט, מוטות פלדה, זכוכית וקורות עץ יובאו בעלות גבוהה מהונג קונג. הקישוטים של הקומה השביעית מהגג הם בסגנון הבארוק מהמאה ה-17. על הגג ביתן מכוסה בכיפה. קירות המגדל שנבנו בסגנון מערבי מקושטים בעבודות סטוקו מסורתיות של דרום סין של דמויות שנועד לייצג הצלחה, אושר וחיים ארוכים ומטבעות זהב שנועדו לייצג עושר. המגדל נועד לשמש למגורים ולא רק להגנה ולכן קומות המגורים בנויות ממקבצים של חדרי מגורים, חדרי שינה, חדר אמבטיה ומטבח, כל אחד עם הריהוט התואם בסגנון גואנגדונג מהמאה ה-19 מעץ טיק. ההפרדה בקומות נעשתה במסכי עץ מגולפים שממחישים את הנושאים הרב-תרבותיים של בעל הבית כדוגמת "כל תושבי העולם הם אחים".
הערות שוליים

↑  כיום יש בנציבות חמש נפות לאחר שב-1983 צורפה נפת חֶשָׁאן לארבע הנפות
↑  The Yunhuan Lou Diaolou Tower Villa in Kaiping, China
↑  The The Mingshing (Mingshi) Lou Diaolou Tower Villa in Kaiping, China
דְיָאולוֹאוּ בכפר דְזְה-לִי
דיאולואו
דיאולואו בכפר הכפר מָאגְ'ייֵנְלונְג
מבט מרחוק על זְ'ווֵיְשְׁה לוֹאוּ
תרזה מיי

תרזה מרי מיי, ברונית מיי ממיידנהד (באנגלית: Theresa Mary May, Baroness May of Maidenhead; נולדה ב-1 באוקטובר 1956) היא פוליטיקאית בריטית המכהנת כחברת בית הלורדים מטעם מחוז מיידנהד. בעבר כיהנה כראש ממשלת בריטניה ה-54, וכמנהיגת המפלגה השמרנית. שימשה כנציגת מחוז מיידנהד בבית הנבחרים הבריטי עד להתפטרותה ב-2024.
לפני כן כיהנה כשרת הפנים בממשלת בריטניה בראשות דייוויד קמרון בשנים 2010–2016, והחליפה אותו בתפקיד לאחר שפרש מהפוליטיקה לנוכח תוצאות משאל העם על עזיבת האיחוד האירופי. היא האישה השנייה שכיהנה כראש ממשלת בריטניה, אחרי מרגרט תאצ'ר. בשלוש שנות שלטונה ניסתה לאשרר את הסכם הברקזיט בין האיחוד האירופי והפרלמנט הבריטי, ללא הצלחה. לאור הכישלון השלישי באשרור הסכם זה, ב-24 במאי 2019 הודיעה על התפטרותה מראשות הממשלה. ההתפטרות מראשות מפלגתה הוגשה ב־7 ביוני, ולאחר בחירת יורשה עזבה את תפקידה באופן רשמי ב־24 ביולי 2019.
בשנת 2017 נבחרה על ידי המגזין "טיים" לאחד ממאה האנשים המשפיעים בעולם.
ראשית חייה

מיי, בתם היחידה של זיידי (לבית ברנס) והוברט ברייז'ר, נולדה באיסטבורן שבסאסקס וגדלה באוקספורדשייר. אביה, שהיה כומר בכנסייה האנגליקנית, נהרג בתאונת דרכים ב-1981. אמה, תומכת המפלגה השמרנית, נפטרה בשנת 1982. ב-1977 סיימה תואר ראשון בגאוגרפיה בקולג' סנט יו שבאוניברסיטת אוקספורד. היא עבדה בבנק אנגליה עד 1983 ולאחר מכן עבדה כיועצת פיננסית במחלקת תשלומים עד 1997.
קריירה פוליטית

בשנים 1986 עד 1994 כיהנה מיי כחברת מועצה ברובע מרטון של העיר לונדון מטעם המפלגה השמרנית, ושימשה יו"ר ועדת החינוך. בבחירות הכלליות בשנת 1992 התמודדה על מקום בפרלמנט מטעם מחוז צפון-מערב דרהאם אך לא נבחרה, ובבחירות המיוחדות ב-1994 הפסידה בהתמודדות על מושב בפרלמנט מטעם מחוז בארקינג.
בבחירות הכלליות במאי 1997 נבחרה לנציגת מחוז מיידנהד שבברקשייר בפרלמנט הבריטי. היא נבחרה מאז ברציפות עוד מספר פעמים, וב-2015 זכתה ברוב של 65.8% מקולות המצביעים. בשנת 2002 מונתה לראשת מטה המפלגה השמרנית והייתה בכך האישה הראשונה שכיהנה בתפקיד זה. חודשים ספורים לאחר מינויה, נשאה נאום חריף בו הזהירה מפני עתיד המפלגה בעקבות מה שתיארה כבסיס התמיכה הצר עליו היא נשענת ותדמית של חוסר חמלה כלפי הציבור הרחב, שהביא לכינויי גנאי כגון "המפלגה הנבזית" ("Nasty Party"). היא הכריזה שעל המפלגה לנקות את שורותיה, להתנער מחבריה הסוררים, ולזכות מחדש בקולות המצביעים שאבדו.
עד שנת 2010 מילאה תפקידים שונים בממשלות הצללים של המפלגה השמרנית שהייתה באופוזיציה, בהם שרת החינוך והתעסוקה, שרת התחבורה והממשל המוניציפלי, שרה לענייני משפחה, שרת התרבות, תקשורת וספורט ומנהיגת המפלגה השמרנית בבית הנבחרים הבריטי.
קריירה פוליטית > שרת הפנים

במאי 2010 מונתה על ידי ראש הממשלה דייוויד קמרון לשרת הפנים וחברה בקבינט ממשלת בריטניה, ובמקביל כיהנה עד אוקטובר 2012 גם כשרה זוטרה לענייני נשים ושוויון זכויות. כשרת הפנים התאפיינה מדיניותה ביד קשה נגד הגירה לבריטניה, בין השאר בהטלת מגבלות על איחוד משפחות של מהגרים לא אירופאים ופעילות נגד מוסלמים קיצונים, שכללה שלילת אזרחותם וגירושם, כולל הוצאת צו גירוש לראאד סלאח, מנהיג הפלג הצפוני של התנועה האסלאמית בישראל.
קריירה פוליטית > ראשות הממשלה

ב-30 ביוני 2016, לאחר התפטרותו של קמרון מראשות הממשלה בעקבות משאל העם שבו החליטו אזרחי בריטניה על פרישה מהאיחוד האירופי, הודיעה מיי, שקודם לכן נמנתה עם המתנגדים לפרישה, על כוונתה להתמודד על ראשות המפלגה השמרנית וראשות הממשלה. היא זכתה ברוב של 50.2% בסיבוב הבחירות הראשון בקרב חברי הפרלמנט מהמפלגה השמרנית ו-60.5% בסיבוב השני. יריבתה האחרונה, אנדראה לדסם, פרשה ב-11 ביולי, ומוסדות המפלגה החליטו על מינויה של מיי ללא צורך בבחירות מקדימות בקרב כלל חברי המפלגה.
ב-13 ביולי 2016 החלה לכהן כראש הממשלה. עם כינון ממשלתה יצרה משרדי ממשלה חדשים – שר ברקזיט (עזיבת האיחוד האירופי) ושר לסחר בינלאומי, כשהאחרון הוא תחום שהיה קודם בסמכות האיחוד האירופי. היא גם ערכה שינויי תפקידים בקבינט: ג'ורג' אוסבורן ומייקל גוב הם הבכירים ביותר שנאלצו לעזוב את הממשלה החדשה; שר החוץ טרם מינויה פיליפ המונד מונה לשר האוצר במקומו של אוסבורן, ובוריס ג'ונסון החליף את המונד כשר החוץ.
באפריל 2017 הודיעה מיי על הקדמת הבחירות הכלליות ל-8 ביוני, בטענה כי הדבר נחוץ על מנת לקדם את הפרישה מהאיחוד האירופי. בשבועות שלפני יום ההצבעה התרחשו בבריטניה מספר פיגועי טרור אסלאמי בהם נהרגו אזרחים ושוטרים. בבחירות עצמן זכתה המפלגה השמרנית ב-318 מושבים (ירידה של 13 מושבים) לעומת 261 מושבים של מפלגת הלייבור (עלייה של 30 מושבים), והיא הקימה ממשלת מיעוט על סמך שותפות עם מפלגת DUP הצפון-אירית.
ב-12 בדצמבר 2018 דחתה מיי את ההצבעה בפרלמנט על ההסכם שלה עם האיחוד האירופי בנוגע לברקזיט, מחשש לתבוסה. יום למחרת, לפחות 48 חברי בית הנבחרים הבריטי מהמפלגה השמרנית תמכו בהצבעת אי אמון בנוגע למיי, דבר שהוביל להצבעת אי אמון במיי ב-12 בדצמבר 2018, בה מיי ניצחה עם כ-200 חברי בית הנבחרים מהמפלגה השמרנית שהצביעו כי יש להם אמון בה לעומת 117 שהצביעו כי אין להם אמון במיי. בעקבות העלאת הצבעת אי האמון מיי הודיעה לפני ההצבעה כי לא תרוץ לקדנציה נוספת.
ב-24 במאי 2019 הודיעה מיי באורח רשמי על התפטרותה, בעקבות משבר הברקזיט שממשלתה נקלעה אליו. ההתפטרות הוגשה למלכה ב-7 ביוני. ב-23 ביולי בחרה המפלגה השמרנית של בריטניה בבוריס ג'ונסון כמחליפה של מיי בראשות המפלגה וראשות הממשלה.
קריירה פוליטית > לאחר כהונתה

לאחר סיום תפקידה כראש הממשלה, המשיכה לשמש כנציגת מחוז מיידנהד בבית הנבחרים הבריטי ובבחירות שהתקיימו בדצמבר 2019, נבחרה לכהונה נוספת בבית הנבחרים. במרץ 2023, אושרה במפלגה השמרנית מועמדותה מטעם המפלגה פעם נוספת על מושבה, אך במרץ 2024, הודיעה מיי היא אין בכוונתה להתמודד פעם נוספת והיא תסיים את תפקידה בבחירות הכלליות שיתקיימו בהמשך השנה.
עמדות פוליטיות

בתחום מדיניות החוץ הצביעה מיי בעד מעורבות בריטית במלחמת עיראק, תמכה בתקיפה הצבאית הבינלאומית בלוב ב-2011 ובמעורבות צבאית בריטית במלחמת האזרחים בסוריה ב-2013 וב-2015. היא תמכה בהישארות הממלכה המאוחדת באיחוד האירופי, אך לאחר תוצאות משאל העם בו הוחלט על עזיבת האיחוד הכריזה כי לא יהיה כל ניסיון להימנע מהעזיבה, לחזור לאיחוד בדלת אחורית או לקיים משאל עם נוסף.
מיי הצביעה בעד התרת נישואים חד-מיניים אך נגד התרת אימוץ ילדים על ידי זוגות חד-מיניים. היא תומכת בהורדת התקופה המותרת לביצוע הפלות מ-24 שבועות ל-20 שבועות.
מיי מציגה את עצמה כ"שמרנית רחומה", ומייצגת היטב את הדור של דייוויד קמרון, שהיא נחשבה לבעלת בריתו. היא משתדלת לבטא סנטימנט שמרני ספקני כלפי תפיסות אוניברסליות: "בימינו, יותר מדי אנשים בעמדות כוח מתנהגים כאילו יש להם מכנה משותף רחב יותר עם האליטות הבינלאומיות מאשר עם אנשים בשכונה שלהם, אנשים שהם עובדיהם או חולפים על פניהם ברחוב. אבל אם אתה מאמין שאתה אזרח העולם, אתה אזרח של שום מקום".
עמדות פוליטיות > יחסה לישראל

מיי תומכת בפתרון שתי המדינות. היא נחשבת לפרו-ישראלית וביקרה בישראל ביוני 2014, בעת מבצע צוק איתן, והביעה תמיכה בישראל. היא זכתה לשבחים מהקהילה היהודית בבריטניה על מאבקה באנטישמיות והגנתה על הקהילה היהודית. כשרת הפנים אסרה על כניסתו לבריטניה של הקומיקאי האנטישמי דיידונה מ'באלה מ'באלה. בדצמבר 2016 השתתפה בכנס ידידי ישראל במפלגה השמרנית כראש ממשלת בריטניה ותקפה את הסיוע לרשות הפלסטינית (שחלקו מועבר לתשלום קצבאות למחבלים פלסטינים), את ה-BDS ואת האנטישמיות, ואמרה כי: "ישראל היא מדינה יוצאת דופן, עם דמוקרטיה משגשגת, מגדלור של סובלנות, מנוע לשגשוג ודוגמה לשאר העולם כיצד לקרוא תיגר על המצוקות". מיי גם גינתה את ג'ון קרי בגין נאומו בנושא הסכסוך הישראלי-פלסטיני בסוף כהונתו.
חיים אישיים

מיי נישאה לאיש העסקים פיליפ מיי ב-1980. לזוג אין ילדים. ב-2013 חשפה כי אובחנה כסובלת מסוכרת מסוג 1.
מיי הצהירה שהיא אנגליקנית אדוקה.
הערות שוליים

↑  בלי ברקזיט: תרזה מיי הודיעה על התפטרותה, באתר ynet, 24 במאי 2019
↑   רויטרס,הארץ, ראשת ממשלת בריטניה הכריזה על התפטרותה: יש לכבד את רצון העם לברקזיט, באתר הארץ, 24 במאי 2019
↑  Bill English, Theresa May: The World’s 100 Most Influential People, Time, ‏גיליון ה-1–8 במאי, 2017
1 2  Everything You Need to Know About Theresa May, טיים מגזין, 30 ביוני 2016
↑  Theresa May – what lies beyond the public image, הגרדיאן, 27 ביולי 2014
↑  Andy McSmith, Nigel Morris, Theresa May: Iron lady in waiting, The Independent, 8 March 2013
1 2  Theresa May flies the flag for women in Government, האינדיפנדנט, 12 במאי 2016
↑  'Nasty' Tories told to change, אתר BBC, ‏7 באוקטובר 2002
↑  בית המשפט בלונדון אסר על גירוש חשודים בטרור, באתר nrg‏, 8 במאי 2016
↑  ראאד סלאח ישוב לארץ; שופט: מעצרו - טעות ומשגה, באתר וואלה, 10 באפריל 2012
↑  Theresa May launches Tory leadership bid with pledge to unite country, הגרדיאן, 30 ביוני 2016
↑  דרמה בבריטניה: היריבה פרשה, תרזה מיי תהיה רה"מ, באתר ynet, 11 ביולי 2016
↑  דבר ראשון וסוכנות AP, ‏אל הקלפי, באתר דבר העובדים בארץ ישראל, 18 באפריל 2017
↑  מיי קיבלה אישור להקים ממשלה: "רק המפלגה השמרנית תביא יציבות", באתר הארץ, 9 ביוני 2017
↑  רויטרס, תרזה מיי דחתה את ההצבעה בפרלמנט על הברקזיט מחשש לתבוסה, באתר הארץ, 10 בדצמבר 2018
↑  אסף אוני, ‏תרזה מיי שרדה את הצבעת האי אמון בפרלמנט הבריטי, באתר גלובס, 16 בינואר 2019
↑  תרזה מיי שרדה את הצבעת אי האמון בפרלמנט הבריטי, באתר גלובס, 12 בדצמבר 2018
↑  ראשת ממשלת בריטניה תרזה מיי הודיעה על התפטרותה, באתר כלכליסט, 24 במאי 2019
↑  Maidenhead MP Theresa May to stand down at next election, www.maidenhead-advertiser.co.uk (באנגלית)
1 2  ‏Prime Minister Theresa May: What are her views on key policies?, ‏The Week, ‏13 ביולי 2016
↑    Robert Watts, ‏Theresa May adds voice to abortion time limit row, The Telegraph, 6 October 2012
↑  James Dennis, “If you believe you’re a citizen of the world, you’re a citizen of nowhere.”, Medium, ‏2017-10-16
↑  אייל להמן, רה"מ הבריטית הבאה: "תמיד אתמוך בישראל", באתר ynet, 11 ביולי 2016
↑  Theresa May, Jews and Israel — 6 connections, ‏Times of Israel,‏ 12 ביולי 2016
↑  שלמה צזנה, תרזה מיי: "ישראל - דמוקרטיה משגשגת", באתר ישראל היום, 13 בדצמבר 2016.
↑  וואלה!, ‏בריטניה נגד קרי: מתמקד רק בהתנחלויות, הסכסוך סבוך יותר, באתר גלובס, 29 בדצמבר 2016
↑  Home Secretary Theresa May diagnosed with Type 1 diabetes, אתר BBC, ‏28 ביולי 2013
↑  Theresa May reveals how her faith in God gives her confidence she is 'doing the right thing'. האינדפנדנט, 27 בנובמבר 2016.
| --- | --- |
בקרת זהויות :  NLI: 987007411980705171  PLWABN: 9810701513005606  GND: 1105519287  ISNI: 0000 0004 9747 1553  LCCN: no2016103033  LNB: 000270163  NKC: jo20191032732  NTA: 409754552  SUDOC: 200397303  UKPARL: JPL7AGmo  VIAF: 69146825110707631644   WorldCat (עם VIAF): 69146825110707631644 
מיי בפגישה עם הנשיא דונלד טראמפ בדבוס, 2018.
מאצ'ינג מול

| --- | --- |
 מקום הקמה:  קנטרברי 
 מוקד פעילות:  קנטרברי, אנגליה
 תקופת הפעילות:  1971–1973 (כשנתיים)
 סוגה:  ג'אז רוק (סצנת קנטרברי)
 חברת תקליטים:  CBS
 חברים
 Bill MacCormick Dave MacRae רוברט ואייט 
 חברים לשעבר
 רוברט וויאט דייוויד סינקלייר פיל מילר ביל מקורמיק דייב מקרי פרנסיס מונקמן גארי ווינדו
 
מאצ'ינג מול  (באנגלית: Matching Mole) הייתה להקת ג'אז רוק אנגלית שפעלה בין השנים 1971–1973. היא ידועה בעיקר תרומתה הרבה לז'אנר של הרוק המתקדם בכלל ולסצנת הקנטרברי באנגליה בפרט.
היסטוריה

הלהקה הוקמה על ידי רוברט וויאט באוקטובר 1971, לאחר שעזב את להקת סופט מאשין והקליט את אלבום הבכורה שלו, The End of an Ear. אליו חברו דייב סינקלייר מלהקת קרוון (קלידים ופסנתר), פיל מילר (גיטרה) ביל מקורמיק (גיטרה בס) ,בעוד וויאט המשיך בתפקידו משכבר הימים כמתופף וכסולן מוביל בו-זמנית.
אלבום הבכורה שלהם, הנושא את שם הלהקה Matching Mole, יצא באפריל 1972 והכיל ברובו שירים שהלחין וכתב וויאט בעצמו, מלבד השיר הפותח "O Caroline", שהלחין דייב סינקלייר למילותיו של וויאט, והרצועה "Part of the Dance" של פיל מילר. האלבום לא זכה להצלחה מרובה אך נרשם כהישג בקרב חובבי סצנת הקנטרברי.
אלבומם השני, Matching Mole's Little Red Record, יצא בספטמבר 1972. הוא הופק על ידי רוברט פריפ מקינג קרימזון, והכיל הופעת אורח של בריאן אינו באחד השירים. עוד לפני תחילת תהליך הקלטת האלבום, עזב דייב סינקלייר את ההרכב, ואת מקומו החליף הקלידן הניו זילנדי דייב מקרי. באלבום זה, בשונה מבאלבום הקודם של ההרכב, בולט שיתוף הפעולה בין חברי ההרכב והוא יצירה מוזיקלית אקלקטית ועשירה יותר מאלבום הבכורה של ההרכב.
מעט לאחר יציאת האלבום, עוד בספטמבר 1972, התפרקה הלהקה בעקבות עיסוקיהם של חברי הלהקה בפרויקטים אחרים. בתחילת 1973 חזרה הלהקה לפעילות בהרכב מצומצם יותר במטרה להוציא אלבום שלישי, אך זו בוטלה עקב אי-יכולתו של וויאט לחזור לתופף, לאחר שנפל מחלון בקומה הרביעית ביוני 1973.
חברי הלהקה

רוברט ואייט - תופים, מלוטרון, קולות
ביל מקורמיק - גיטרה בס
פיל מילר - גיטרה
דייב סינקלייר - פסנתר, אורגן
דייב מקרי - פסנתר, אורגן, סינתיסייזר (החליף את דייב סינקלייר באלבום השני)
פרנסיס מונקמן - קלידים (נוסף ב-1973)
גארי ווינדו - סקסופון (נוסף ב-1973)
דיסקוגרפיה > אלבומי אולפן

1972 - Matching Mole
1972 - Matching Mole's Little Red Record
דיסקוגרפיה > בהופעה חיה וברדיו (הוצאות מחודשות)

1994 - BBC Radio 1 Live In Concert
2001 - Smoke Signals
2002 - March
2006 - On the Radio
2013 - Live at the BBC 1972
אינה מיימן קיטרוסקי

| --- | --- |

 לידה:  16 באוקטובר 1932 מוסקבה, ברה"מ 
 פטירה:  9 בפברואר 1987 (בגיל 54) וושינגטון די. סי., ארצות הברית 
 מדינה:  ברית המועצות 
 השכלה:  אוניברסיטה ממלכתית לבלשנות במוסקבה 
 מעסיק:  אוניברסיטה ממלכתית לבלשנות במוסקבה 
 בן או בת זוג:  נחום מיימן 
 
אינה מיימן קיטרוסקי (באנגלית- Inna Meiman Kitrossky ברוסית- И́нна Ильи́нична Китро́сская-Ме́йман, ‏1932, מוסקבה - 9 בפברואר 1987, וושינגטון) הייתה מסורבת עלייה, חברה בקבוצת חולי סרטן מסורבי עלייה ומחברת ספרי לימוד לשפה האנגלית. סיפור חייה תועד בספר מאת ליסה פול.
ביוגרפיה

אינה מיימן נולדה בשם אינה פוקסון למשפחה יהודית במוסקבה, סיימה לימודי שפה אנגלית באוניברסיטה הלינגוויסטית של מוסקבה, שם עבדה במשך שנים רבות בהוראת השפה האנגלית. בהמשך כתבה דוקטורט ושני ספרי לימוד: אנגלית כשפה זרה שנייה (רוסית- Английский язык как второй иностранный) ואנגלית עכשווית (רוסית- Современный английский язык) אשר שימשו במספר אוניברסיטאות בברית המועצות. מיימן גם תרגמה מאנגלית לרוסית. מיימן נישאה לנחום קיטרוסקי, ונולד להם בן. נישואין אלה הסתיימו לאחר מספר שנים בגירושין.
מאבק לעלייה

בשנת 1977 מיימן ביקשה אשרת יציאה, אולם אחרי שנתיים של המתנה, היא סורבה. בשנת 1981 נישאה בשנית למסורב העלייה ופעיל זכויות האדם פרופ' נחום מיימן (רוסית- Нау́м Ната́нович Ме́йман), והחלה גם היא להיות פעילה בתחום זכויות האדם. החלה ללמד רוסית גם אזרחים זרים, כולל עובדי שגרירות ארצות הברית. הזוג היה תחת עינו הפקוחה של הק.ג.ב., אשר גם ניתק את הטלפון בביתם וביצע בו חיפוש.
בשנת 1983 היא אובחנה כחולת סרטן בצווארה. המחלה התקדמה במהירות, והיא עברה כמה ניתוחים תוך כשנה וחצי. בעלה פעל רבות כדי לאפשר לאשתו לצאת לחו"ל לקבלת טיפול. מיימן הצטרפה לקבוצה של חולי סרטן "סרובניקים". הקמפיין לעזרתה הואץ בהדרגה, והצטרפו אליו פוליטיקאים ידועים ובהם סנטורים אמריקאים כמו גארי הארט ופול סיימון, ולבסוף קיבלה ויזת יציאה. מיימן נפגשה עם הרבה אנשים בחו"ל והעניקה ראיונות לטלוויזיה.
אינה מיימן נפטרה כמה שבועות לאחר שהגיעה לטיפולים בארצות הברית, אולם בעלה לא הורשה להגיע להלווייתה.בעלה נחום מיימן נפטר בתל אביב ב-2001 ובנה מהנישואים הראשוניים לוי (גם כן מסורב עלייה) ושבעת נכדיה מתגוררים בישראל משנת 1987.
הנצחה

סטודנטית אמריקנית בשם ליסה פול, אשר התרשמה מאוד מאינה מיימן, שבתה רעב במשך 25 ימים כדי למשוך תשומת לב למקרה שלה. 25 שנה מאוחר יותר, כתבה ליסה פול את הספר אודות המקרה: "Swimming in the Daylight: An American Student, a Soviet-Jewish Dissident, and the Gift of Hope".
אוניברסיטת מינסוטה מעניקה מלגה במסגרת התוכנית לזכויות אדם במרכז לחקר השואה על שמה של מיימן קיטרוסקי.
ספרים > ספרים שכתבה

Kitrosskaya IM, etc. English as a second foreign language (basic rate). English French German Spanish.- M .: High School, 1976.- 444.- 25 000 copies.
Kitrosskaya II Modern English (advanced stage).- Moscow: Higher School, 1978.- 450.- 30 000 copies .
ספרים > ספרים שתרגמה

KM Muratova.Translated into English.- I. Kitrosskaya Srednevekovyi Bestiarii = Medieval Bestiary.- Moscow: Iskusstvo, 1984.
MV Martynova.Translated into English.- I. Kitrosskaya Precious Stone Jewelry in Russian Art in XIIth - XVIIIth Centuries. = gems of Russian art.- Moscow: Iskusstvo, 1973.
Milne, LD, M. Milne, Trans.from English.in Russian Kitrosskaya I.I and E. Bogomolov feelings of animals and humans.- Moscow: Mir, 1966.
ספרים > ביוגרפיה עליה

Lisa C.Paul swimming in daylight: American student, the Soviet Jewish dissident, and the gift of hope = Swimming in the Daylight: An American Student, a Soviet-Jewish Dissident, and the Gift of Hope.- Skyhorse Publishing, 2011.- 304.- ISBN 978-1616082031